ཀྲིག་རྒྱལ་རབས་དང་དུས་མཉམ་གྱི་བོད་ཀྱི་རྒྱལ་རབས་ལ་ཁ་ཚོན་བཅད་ནས་གཏན་ལ་ཕབས་པའི་རྒྱལ་རབས་ཤིག་དཀའ་ནའང་།ཀྲིག་རྒྱལ་རབས་ལ་ཤར་ནུབ་གཉིས་ཡོད་པ་ལས་ཀྲིག་ནུབ་མའི་རྒྱལ་རབས་འགོ་ཚུགས་པའི་ལོ་ཚིགས་ལ་བཞེད་པ་མི་མཐུན་པ་མང་བོ་ཞིག་ཡོད་ནའང་།གོང་དུ་བརྗོད་པ་ལྟར་ཧྲང་རྒྱལ་རབས་དེ་ཕལ་ཆེར་སྤྱི་ལོའི་གོང་གི་ལོ་ཆིག་སྟོང་བརྒྱ་མེད་བཞི་བཅུ་ཞེ་དྲུག་གི་ཟླ་དང་པོའི་ཚེས་ཉི་ཤུའི་ཉིན།བཞེད་ཚུལ་ཡང་འདུགཀྲིག་རྒྱལ་རབས་ཀྱི་ཀྲིག་བོའུ་ཝང་རྒྱལ་བོས་ཧྲང་རྒྱལ་རབས་དེ་ཕམ་པར་བྱས་པ་ལྟར་ན།སྤྱི་ལོའི་གོང་གི་ལོ་ཆིག་སྟོང་བཞི་བརྒྱ་ཞེ་དྲུག་པར་རྒྱ་ནག་གི་ཀྲིག་ནུབ་མའི་རྒྱལ་རབས་དེ་འགོ་ཚུགས་ཡོད་འདུག་ལ།སྤྱི་ལོའི་གོང་གི་ལོ་ཉིས་བརྒྱ་དང་ཉེར་གཅིག་པར་ལོ་ངོ་བརྒྱད་བརྒྱའི་རིང་དུ་རྒྱ་ནག་ལ་དབང་སྒྱུར་བྱས་པའི་ཀྲིག་རྒྱལ་རབས་མགོ་རྟིང་བསློགས་ནས་ཆིན་རྒྱལ་རབས་ཟེར་བ་དེ་འགོ་ཚུགས་པ་ཞིག་ཡིན་ཞིང་།དེ་ལྟར་ན་བོད་ཀྱི་ལོ་རྒྱུས་སྨྲ་བ་དག་གིས་བོད་ཀྱི་རྒྱལ་ཕྲན་སིལ་མའི་དུས་སྐབས་དེ་ནི་སྤྱི་ལོའི་གོང་གི་ལོ་ཆིག་སྟོང་བརྒྱ་ནས་སྤྱི་ལོའི་གོང་གི་ལོ་སུམ་བརྒྱ་དྲུག་ཅུ་ཙམ་ལ་ངོས་འཛིན་བྱེད་ཀྱིན་པ་དེ་གཞིར་བཟུང་ན།རྒྱ་ནག་གི་ཀྲིག་རྒྱལ་རབས་དང་བོད་ཀྱི་རྒྱལ་ཕྲན་སིལ་མའི་རྒྱལ་རབས་ནས་བོད་བཙན་པོའི་རྒྱལ་རབས་ཀྱི་སྟོད་ཙམ་དང་དུས་མཉམ་དུ་འཁེལ་གྱིན་ཡོད།སྐབས་དེར་བོད་ཀྱི་ཞང་ཞུང་སྲིད་པའི་རྒྱལ་རབས་ཀྱི་དབང་ཤུགས་ཉམས་ནས་ཡུལ་ལུང་རེ་ན་རྒྱལ་ཕྲན་སིལ་མ་བཅུ་གཉིས་དང་དེའི་ནང་གསེས་སུ་གྱུར་བའི་རྒྱལ་ཕྲན་སིལ་མ་བཞི་བཅུར་གྱེས་པ་སྟེ།ཆོས་འབྱུང་མཁས་པའི་དགའ་སྟོན་ལས།མཆིམས་ཡུལ་གྲུ་ཤུལ་ན།མཆིམས་རྗེ་ནི་གུ་ཡོད།བློན་པོ་སྣང་དང་དེང༌།ཞང་ཞུང་ཡུལ་ན།རྒྱལ་པོ་ལེགས་སྙ་ཤུར།རྨ་དང་ར་སངས་བློན།མྱང་རོ་ཕྱོང་དཀར་ན།གཙང་རྗེ་ཐོང་དཀར།བློན་པོ་གནང༌།གནུབས་ཡུལ་གླིང་དགུ་ན།སྣུབས་རྗེ་དམིགས་པ།བློན་པོ་རྨེ་དང་འབྲོ།ཉང་རོ་ཤམ་པོར།ལོ་རྔམ་རྗེ་འབྲོམ།བློན་པོ་ཤེ་སུང་གཉིས།ཀྱི་རི་ལྗོན་སྔོན་ན།རྗེ་རྨད་པོ།བློན་པོ་ངམ་དང་འབྲོ།ངམ་ཤོད་ཁྲ་སྣར།ཟིངས་རྗེ་ཁྲི་འཕྲང་གསུམ།བློན་མགར་དང་གཉན།འོལ་ཕུ་སྤང་མཁར་དུ།ཟིང་རྗེ་ཐོན་ཕྲེང༌།བློན་པོ་རྔོག་དང་སྦས།སྲིབས་ཡུལ་གྱི་རལ་གོང་དུ།བྲང་རྗེ་གོང་ནམ།བློན་པོ་སྤྲད་དང་ཞུགས།ཀོང་ཡུལ་བྲེ་སྣར།ཀོང་རྗེ་དཀར་པོ།ཏུག་དང་མཁར་པ་བློན་པོ།ཉང་ཡུལ་རྣམ་གསུམ་ན།ཉང་བཙུན་གླང་རྒྱལ།བློན་པོ་ཕུག་དང་ངོ་རྗེ།དྭགས་ཡུལ་གྲུ་བཞི་ན།དྭགས་རྗེ་མང་པོ་རྒྱལ།བློན་པོ་རླངས་སྐམ་གཉིས་བཅས་ཡུལ་གང་དུ་རྒྱལ་པོ་གང་ལ་བློན་པོ་གང་ཡོད་གསལ་པོར་བཀོད་ཡོད་པ་འདི་དག་རེད།དེ་དག་གི་ཁོངས་སུ་གཏོགས་པའི་ཚོ་པ་མང་པོ་ཞིག་རང་རྐྱ་ཐུབ་པའི་སྡེ་ཤོག་ཏུ་གྱེས་ནས་མཐར་རྒྱལ་ཕྲན་སིལ་མ་བཞི་བཅུ་ཟེར་བ་ཞིག་བྱུང་ཡོད་ཀྱང༌།དེ་དག་རེ་རེ་བཞིན་བྲིས་པ་ཞིག་ལག་སོན་འབྱུང་དཀའ་ནའང་།རྒྱལ་ཕྲན་སྐོར་ཞིག་གི་རྒྱལ་བློན་གྱི་མིང་ཐོ་ཏུང་ཧོང་ནས་ཐོན་པའི་ཡིག་ཆ་རུ་བཀོད་ཡོད་པ་སྟེ།རྒྱལ་ཕྲན་ཡུལ་ཡུལ་ན།མཁར་བུ་རེ་རེ་ན་གནསྟེ།རྒྱལ་ཕྲན་བགྱིད་པ་དང༌།རྒྱལ་ཕྲན་གྱི་བློན་པོ་བགྱིད་པའི་རབས་ལསཞང་ཞུང་ངར་པའི་རྗེ་བོ་ལིག་སྙ་ཤུར།བློན་པོ་ཁྱུང་པོ་ར་སངས་རྗེ་དང༌།སྟོང་ལོམ་ཙེ་གཉིས།ད་ལྟའི་མངའ་རིས་ས་ཁུལ་དུ་ངོས་འཛིན་བྱེད་བཞིན་ཡོད་མྱང་རོའི་ཕྱེད་ཀར་ན།རྗེ་རྩང་རྗེའི་ཐོད་ཀར།བློན་པོ་སུ་རུ་དང་གནང་གཉིས།ས་ཁུལ་དེ་ད་ལྟའི་རྒྱལ་རྩེ་རྫོང་གི་ར་སོག་ཞང་གི་བྱེ་དཀར་གྲོང་ཚོའི་ཡུལ་དེར་ངོས་འཛིན་བྱེད་ཀྱིན་ཡོད་ཡུལ་གནུབས་ཀྱི་གླིང་དགུ་ན།རྗེ་གནུབས་རྗེའི་སྲིད་པ།བློན་པོ་རྨེ་དང་གྲོ་གཉིས།དལྟའི་རིན་སྤུངས་རྫོང་གི་ས་ཁུལ་དུ་གོ་བཞིན་ཡོད་ཡུལ་མྱང་པོའི་ཤམས་པོ་ན།རྗེ་ལོ་ངམ་གྱི་བྲོམ་ཚ།བློན་པོ་མྱ་དང་བྲེ་གཉིས།ད་ལྟའི་གཙང་རྒྱལ་རྩེ་རྫོང་གི་ས་ཁུལ་དུ་ངོས་འཛིན་བྱེད་ཀྱིན་ཡོད་ཡུལ་ཀྱི་རོའི་ལྗང་སྔོན་ན།རྗེ་ཀྱི་རྗེའི་མང་པོ།བློན་པོ་ཤེ་དང་སུག་གཉིས།ལྷ་སའི་སྐྱིད་ཆུའི་གཞུང་རྒྱུད་དུ་ངོས་འཛིན་བྱེད་ཀྱིན་ཡོད།ཡུལ་ངས་པོའི་ཁྲ་གསུམ་ན།རྗེ་དགུག་གྲིའི་ཟིང་པོ་རྗེ།བློན་པོ་མགར་དང་གཉན་གཉིས།ལྷ་ས་གྲོང་ཁྱེར་གྱི་ལྷུན་གྲུབ་རྫོང་ཡུལ་སྔ་ཞང་གི་ས་ཁུལ་དུ་ངོས་འཛིན་བྱེད་ཀྱིན་ཡོད།ཡུལ་དབྱེ་རོ་ཡུལ་བཞི་ན།རྗེ་དབྱེ་རྗེའི་མཁར་པ།བློན་པོ་དབོ་དང་རྡུག་གཉིས།ལྷ་ཁ་དབྱེའམ།ཨེའི་ས་ཁུལ་དུ་ངོས་འཛིན་བྱེད་ཀྱིན་ཡོད།ཡུལ་འོ་ཡུལ་གྱི་སྤང་ཀར་ན།རྗེ་འོ་རྗེའི་ཟིན་བྲང་ཚ།བློན་པོ་རྔོ་དང་དབའས་གཉིས།གཞི་རྩེ་ས་ཁུལ་གྱི་རྣམ་གླིང་རྫོང་ཁོངས་ཀྱི་འུ་ཡུག་ཞེས་པའི་ས་ཁུལ་ལ་ངོས་འཛིན་བྱེད་ཀྱིན་ཡོད།ཡུལ་རྔོག་ཡུལ་གྱི་གྲུ་བཞི་ན།རྗེ་རྔོག་རྗེའི་ལ་བྲང༌།བློན་པོ་སས་པ་དང་མྱང་ནད་གཉིས།ཡུལ་ཀླུམ་རོའི་ཡ་སུམ་ན།རྗེ་ནམ་པའི་བུ་གསེང་ཏི།བློན་པོ་མྱང་དང་སྦྲང་གཉིས།ལྷ་སའི་སྐྱིད་ཆུ་འདུས་མཚམས་ཀྱི་བྱང་རྒྱུད་ཁུལ་དུ་ངོས་འཛིན་བྱེད་ཀྱིན་ཡོདཡུལ་སྲིབས་ཡུལ་གྱི་རལ་མོ་གོང་ན།རྗེ་དྲང་རྗེའི་རྣོལ་ནམ།བློན་པོ་ཞུགས་ཚམས་དང་དབྲད་གཉིས།ལྷ་སའི་སྲིབ་ཡུལ་ལམ་གྲིབ་ཀྱི་ལྷོ་ཕྱོགས་ཁུལ་ལ་ངོས་འཛིན་བྱེད་ཀྱིན་ཡོད།ཡུལ་རྐོང་ལ་བྲེ་སྣར་ན།རྗེ་རྐོང་རྗེའི་ཀར་པོ།བློན་པོ་མཁར་པ་དང་ཕ་དྲུག་གཉིས།ཉིང་ཁྲི་རྫོང་སྨད་རི་ཞང་གི་མངའ་ཁོངས་སུ་ངོས་འཛིན་བྱེད་ཀྱིན་ཡོད།ཡུལ་མྱང་ཡུལ་གྱི་རྟ་གསུམ་ན།རྗེ་མྱང་ཙུང་སླང་རྒྱལ།བློན་པོ་འོ་རུ་དང་སྦྲགས་གཉིས།རྐོང་སྟོད་ཉང་པོའི་རྒྱུད་ལ་ངོས་འཛིན་བྱེད་བཞིན་ཡོད།ཡུལ་དྭགས་ཀྱི་གྲུ་བཞི་ན།རྗེ་དྭགས་རྒྱལ་གྱི་སྤྲོག་ཟིན།བློན་པོ་ཕོ་གུ་དང་པོག་རོལ་གཉིས།དྭགས་པོའི་ས་ཁུལ་དུ་ངོས་འཛིན་བྱེད་བཞིན་ཡོད།ཡུལ་མཆིམས་ཡུལ་གྱི་དགུའ་ཡུལ་ནའ།རྗེ་མཆིམས་རྗེའི་ནེ།བློན་པོ་དང་དང་དིང་དི་གཉིས།ས་ཁུལ་འདི་ནི་དྭགས་རྐོང་གི་མཚམས་སུ་ཡོད་པའི་མཆིམས་རྒྱལ་བོའི་ས་ཁུལ་ད་ལྟ་སྣང་རྫོང་ཟེར་བ་དེར་ངོས་འཛིན་བྱེད་བཞིན་ཡོད།ཡུལ་སུམ་ཡུལ་གྱི་ཡ་སུམ་ནའ།རྗེ་འབས་ལྗི་མང་རུ་ཏི།བློན་པོ་རླང་དང་ཀམ་གཉིས།ནག་ཆུའི་ཤར་དང་ཆབ་མདོའི་བར་ལ་ངོས་འཛིན་བྱེད་བཞིན་ཡོད།ཡུལ་འབྲོག་མོ་སྣམ་གསུམ་ནའ།རྗེ་སེ་རི་ཁྲི།བློན་པོ་སྐྱང་རེ་གནགབོད་ཀྱི་ཡར་འབྲོག་ས་ཁུལ་དུ་ངོས་འཛིན་བྱེད་བཞིན་ཡོད་ལ།ད་དུང་ཡིག་ཐོག་ཏུ་མ་ཟིན་པའི་རྒྱལ་ཕྲན་མང་བོ་ཞིག་བཅས་ཀྱིས་བོད་དབུས་གཙང་ཁུལ་དང་ཞང་ཞུང་།སུམ་པའི་ཡུལ།དྲུ་གུའི་ཡུལ་སོགས་ཚུད་ཡོད་པ་མ་ཟད།ད་ལྟའི་རྒྱ་གར་དང་རྒྱ་ནག་གི་ཡུལ་གྲུ་མང་བོ་ཞིག་ཡང་བཟུང་ཡོད།རྒྱལ་ཕྲན་འདི་དག་ནམ་རྒྱུན་འཐབ་འཁྲུག་གི་ལས་ལ་ཞུགས་ཀྱིན་ཡོད་པ་སྟེ།ལྷོ་བྲག་ཆོས་འབྱུང་ལས།རྒྱལ་ཕྲན་དེ་རྣམས་འཐབ་རྩོད་གསོད་གཅོད་དགའ།།ལེགས་ཉེས་མི་བརྩི་བཀྱོན་འབེབས་བཙོན་རར་འཛུད།ཅེས་འཁོད་པ་ལྟར།བོད་ཀྱི་རྒྱལ་ཕྲན་འདི་དག་གིས་ཕན་ཚུན་འཁྲུག་རྩོད་དང་གསོད་གཅོད་མང་བོ་ཞིག་བྱས་མཐར།ཞང་ཞུང་སྲིད་པའི་རྒྱལ་རབས་ཀྱི་སྟོབས་ཉམས་ནས་རང་རང་སར་རྒྱལ་ཕྲན་རེ་བཟུང་ནས་བསྡད་ཡོད་པའི་སྐབས་སུ།སྤུ་རྒྱལ་གཉའ་ཁྲི་བཙན་པོས་རྒྱལ་ཕྲན་དེ་དག་དམག་འཐབ་ཀྱིས་ཕམ་པར་བྱས་པ་ཞིག་ཡིན་པ་སྟེ།ཏུང་ཧོང་ཡིག་རྙིང་ལས།རྒྱལ་པོ་བཙན་བ་དང་།བློན་པོ་འཛངས་པ་དཀུའ་བོ་ཆེ་རྣམས་ཀྱིས་གཆིག་གཆིག་བརླག་སྟེ།འབངས་སུ་བཀུག་ན།མཐའ་མ་འོ་ལྡེ་སྤུ་རྒྱལ་གྱི་དབུ་རྨོག་མ་ཐུབ་སྟེ།ཞེས་དང་ཡང་སྤྱི་ལོའི་དུས་རབས་བཅུ་གཉིས་པར་བརྩམས་པའི་མཁས་པ་ལྡེའུ་ཆོས་འབྱུང་ལས།སྤུ་བོའི་ཡུལ་ནས།སྤུའི་མི་མོ་མོ་བཙུན་བྱ་བའི་རུམ་ནས་ཐེ་རང་སྤུན་དགུ་སྐྱེས་པའི་ཆུང་དག་ཐེ་རང་མང་སྙ་ཨུ་བེ་ར་བྱ་བ།ཤིན་ཏུ་གདུག་རྩུབ་དང་ནུས་མཐུ་ཆེ་བ་གཅིག་བྱུང་བས།སོགས་ལས་ཤེས་ཐུབ་པ་ནི་བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོ་ནི།བན་བོན་གྱི་གྲུབ་མཐའི་ཕྱོགས་རུས་ཀྱིདབང་གིས་ལོ་རྒྱུས་ལ་སླད་བསྲེས་པའི་རྒྱལ་ཁབ་དང་མི་རིགས་གཞན་ཞིག་ནས་བྱུང་བ་ཞིག་མིན་པར།བོད་རང་གི་ས་ནས་འཁྲུངས་ཤིང་།གདུག་རྩུབ་ཤིན་ཏུ་ཆེ་བའི་དཔའ་རྒོད་ཡ་མེད་ཅིག་ཡིན་པ་མ་ཟད།བོད་ཀྱི་རྒྱལ་ཕྲན་དག་རང་གི་དཔའ་རྩལ་དང་དམག་ཤུགས་ལ་བརྟེན་ནས་དབང་དུ་བསྡུས་པ་ཞིག་ཡིན་པ་ཤིན་ཏུ་གསལ་བོ་རེད།རྒྱལ་བོ་འདིའི་འཁྲུངས་ལོ་ལ་བཞེད་པ་མི་མཐུན་པ་མང་བོ་ཞིག་ཡོད་པ་སྟེ།བཀའ་ཆེམས་ཀ་ཁོལ་མ་དང་མཁས་པའི་དགའ་སྟོན་ལས།སྤྱི་ལོའི་གོང་གི་ཤིང་བྱི་ལོར་བོད་ཀྱི་རྒྱལ་བོ་ཐོག་མ་གཉའ་ཁྲི་བྱོན་ཞེས་བཤད།དུང་དཀར་ཚིག་མཛོད་དུ་སྤྱི་ལོའི་གོང་གི་ཤིང་སྟག་ལོ་འདིར་ཕུག་ལུགས་ལྟར་ན་བོད་རྒྱལ་ཐོག་མ་གཉའ་ཁྲི་བཙན་པོ་བྱོན་པར་བཞེད།རྒྱལ་རབས་འགའ་ཞིག་ཏུ་སྤུ་དེ་གུང་རྒྱལ་འཁྲུངས་ཟེར་ཞེས་དང་།འགྲོ་མགོན་འཕགས་པའི་གསུངས་པའི་ཤེས་བྱ་རབ་གསལ་ལས།སྤྱི་ལོའི་གོང་གི་མེ་ལུག་ལོ་འདིར་བོད་རྒྱལ་ཐོག་མ་གཉའ་ཁྲི་བཙན་པོ་བྱོན་ཞེས་གསུངས།གཞན་ས་ཆེན་གྲགས་པ་རྒྱལ་མཚན་གྱིས་མཛད་པའི་བོད་ཀྱི་རྒྱལ་རབས་ལས།སྤྱི་ལོའི་གོང་གི་ལྕགས་གླང་ལོ་འདིར་བོད་རྒྱལ་ཐོག་མ་གཉའ་ཁྲི་བཙན་པོ་བྱོན་ཞེས་དང་།མཁས་དབང་དགེ་འདུན་ཆོས་འཕེལ་གྱིས་མཛད་པའི་གཏམ་རྒྱུད་གསེར་གྱི་ཐང་མ་ལས།སྤྱི་ལོའི་གོང་གི་ཤིང་བྱི་ལོ་འདིར་རྒྱལ་བོ་མྱ་ངན་མེད་གཤེགས་ཞེས་དང་དེབ་དཀར་དང་འཇམ་དབྱངས་བཞད་པའི་བསྟན་རྕིས་ལས།ལོ་འདིར་བོད་རྒྱལ་ཐོག་མ་གཉའ་ཁྲི་བཙན་པོ་བྱོན་ཞེས་དང་།མཁས་དབང་དུང་དཀར་བློ་བཟང་འཕྲིན་ལས་ལགས་ཀྱིས།སྤྱི་ལོའི་གོང་གི་ས་སྤྲེལ་ལོ་འདིར་བོད་རྒྱལ་ཐོག་མ་གཉའ་ཁྲི་བཙན་པོ་བྱོན་ཞེས་ས་སྐྱའི་ལོ་རྒྱུས་ཡིག་རྙིང་ཞིག་ཏུ་གསལ་ཞེས་གསུངས་ཡོད་པ་སོགས།བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོའི་འཁྲུངས་ལོ་ལ་བཞེད་པ་མི་མཐུན་པ་མང་བོ་ཞིག་ལ།སྐབས་འདིར་སུམ་པ་མཁན་པོ་ཡེ་ཤེས་དཔལ་འབྱོར་གྱིས་མཛད་པའི་རྩིས་གཞུང་བུ་ཡིག་དང་ཆོས་འབྱུང་གཉིས་ལས།སྤྱི་ལོའི་གོང་གི་ཤིང་བྱི་ལོར་འདིར་བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོ་བྱུང་བའི་བཞེད་ཚུལ་འདིར་གཞི་བཅོལ་ཡོད།དེའི་རྒྱུ་མཚན་ནི་མཁས་དབང་དུང་དཀར་བློ་བཟང་འཕྲིན་ལས་ལགས་ཀྱིས་ཀྱང་ལོ་ཚིགས་འདིར་དཔྱད་གཞི་ཤིན་ཏུ་ཆེ་བར་བཞེད་ཡོད་པ་དང་གཅིགགཡས་རུ་སྟག་ཚང་པས་མཛད་པའི་རྒྱ་བོད་ཡིག་ཚང་མཁས་པ་དགའ་བྱེད་ལས།སྤྱི་ལོའི་གོང་གི་ཆུ་ཁྱི་ལོར་འདིར་བོད་རྒྱལ་ཐོག་མ་གཉའ་ཁྲི་བཙན་པོ་བྱོན་ཞེས་གསུངས་པའི་ལོ་ཚིགས་དང་ཕལ་ཆེར་འདྲ་བོ་ཡོད་པ་དང་གཉིས།དེང་རབས་བོད་ཀྱི་ལོ་རྒྱུས་ཞིབ་འཇུག་པ་ཐུབ་བསྟན་ཕུན་ཚོགས་ཀྱིས་བརྩམས་པའི་བོད་ཀྱི་ལོ་རྒྱུས་སྤྱི་དོན་པད་མ་ར་ཀའི་ལྡེ་མིག་ལས།བསྟན་རྩིས་ཀུན་བཏུས་སུ་བཀོད་པའི་སུམ་པའི་ལུགས་ནི་སྤྱི་ལོའི་སྔོན་གྱི་པའི་ཤིང་བྱི་དེ་གཉའ་ཁྲི་བཙན་པོའི་འཁྲུངས་ལོ་ཡིན་ལ།དེ་ནས་སྤྱི་ལོ་པའི་ས་གླང་སྟེ་གནམ་རི་སྲོང་བཙན་གྱི་འདས་ལོའི་བར་ལོ་ངོ་སྟོང་ཕྲག་གཅིག་དང་ཞེ་དྲུག་ཟིན་ཡོད་པ་དེ་ཆ་སྙོམས་བྱས་ན་རྒྱལ་རབས་རེ་ལ་ལོ་གྲངས་སོ་གཉིས་རེ་ཐོབ་འདུག་པས་འདི་ཡང་དོན་ལ་གནས་པ་ཞིག་རེད།ཅེས་གསུངས་ཡོད་པ་དང་གསུམ་བཅས་གཙོ་བོར་བཟུང་ནས།གཉའ་ཁྲི་བཙན་པོ་ནི་རྒྱ་ནག་གི་ཀྲིག་ཤར་མའི་རྒྱལ་རབས་ཉམས་ལ་ཉེ་བའི་སྔོན་ནམ།སྤྱི་ལོའི་གོང་གི་ལོ་བཞི་བརྒྱ་དང་བཅུ་བདུན་པ་འདིར་འཁྲུངས་པ་ཡིན་པར་ངོས་འཛིན་བྱས་ཡོད།